KIRJALLINEN KYSYMYS E-3585/02

esittäjä(t): Camilo Nogueira Román (Verts/ALE) neuvostolle

(13. joulukuuta 2002)

Aihe: Euroopan meriturvallisuusviraston sijoituspaikka

Merkittävä osa Eurooppaan menevästä tai sieltä tulevasta kansainvälisestä meriliikenteestä kulkee Galician rannikon kautta. Prestige-öljysäiliöaluksen aiheuttama katastrofi vahvisti traagisesti sen, että Galicia on paikka, jossa suhteellisesti ottaen tapahtuu eniten tämäntyyppisiä onnettomuuksia maailmassa. Aikooko komissio ehdottaa, että Euroopan meriturvallisuusvirasto sijoitetaan johonkin Galician kaupunkiin? Jos ei aio, mistä syystä? Minkä ehdotuksen Espanjan hallitus on tehnyt? Onko se ehdottanut Galiciaa viraston sijoituspaikaksi?

Vastaus

(8. toukokuuta 2003)

Neuvoston puheenjohtajavaltio on antanut viime joulukuussa Euroopan parlamentille lausuman toimenpiteistä, jotka on toteutettu Prestige-aluksen aiheuttaman katastrofin vaikutusten lieventämiseksi. Tässä lausumassa puheenjohtajavaltio muistutti, että Nizzassa 7.9. joulukuuta 2000 kokoontunut Eurooppa-neuvosto kehotti jäsenvaltioita toteuttamaan jo ennakkoon unionin jäsenvaltioiden kesken sovitut toimenpiteet, joiden tarkoituksena on tehostaa meriliikennettä koskevaa eurooppalaista ilmoitus- ja tiedotusjärjestelmää, perustaa Euroopan meriturvallisuusvirasto sekä korjata voimassa olevan kansainvälisen korvausvastuu- ja vahingonkorvausjärjestelmän puutteita, silloin kun nämä toimenpiteet eivät edellytä kansainvälistä viitekehystä.

Euroopan parlamentin ja neuvoston asetus Euroopan meriturvallisuusviraston perustamisesta tuli voimaan 25. elokuuta 2002 siinä ei tosin säädetä viraston lopullisesta toimipaikasta.

Tämä tilanne ei kuitenkaan vaikuta asetuksessa määritettyyn velvoitteeseen toteuttaa tarvittavat toimenpiteet, jotta virasto voisi aloittaa toimintansa 12 kuukauden kuluessa asetuksen voimaantulosta. On myös sovittu, että virasto harjoittaa tilapäisesti toimintaansa Euroopan komission tiloissa Brysselissä.

Eurooppa-neuvosto, joka sitoutui Göteborgissa 15.16. kesäkuuta 2001 pidetyssä kokouksessaan pyrkimään edelleen valmistelemaan useiden tulevien elinten sijaintipaikkaa koskevaa päätöstä ottaen huomioon, että Edinburghissa vuonna 1992 tehtyä päätöstä sovelletaan yhä, on tämän jälkeen pitänyt tämän uuden viraston perustamista tervetulleena.

Viraston hallintoneuvoston perustamiskokous pidettiin 4. joulukuuta 2002. Tällöin määriteltiin viraston toimintasuunnitelma ja sovittiin, että viraston pääjohtaja nimitetään tammikuussa 2003. Neuvosto pani istunnossaan 6. joulukuuta 2002 tyytyväisenä merkille tämän kehityksen ja toivoi, että toimintaohjelma hyväksytään nopeasti, jotta virasto voisi aloittaa toimintansa mahdollisimman pian ja määrittää periaatteet, joita voidaan käyttää perustana yhteisön tasolla ja laajemmissa kansainvälisissä yhteyksissä toteutettaville toimille. Näihin toimiin olisi kuuluttava satamavalvonnan puitteissa tehtävien tarkastusten yhdenmukaisuuden ja laadun edistäminen jäsenvaltioiden kaikissa satamissa sekä komission osalta luokituslaitosten valtuuttamista ja valvontaa koskevien menettelyjen vahvistaminen ja seuranta.

Neuvosto on pannut merkille Euroopan parlamentin aikomuksen tehdä vuoden 2003 talousarvioon varaus, joka koskee 50:tä prosenttia Euroopan meriturvallisuusviraston rahoitusvaroista, kunnes pysyvästä toimipaikasta tehdään lopullinen päätös. Jos Euroopan parlamentti pysyy kannassaan, viraston toiminnan täysimääräinen aloittaminen mahdollisimman nopeasti vaikeutuu.

Neuvosto on pannut merkille komission päätöksen, joka mainitaan meriturvallisuuden parantamisesta öljysäiliöalus Prestigen onnettomuuden jälkeen Euroopan parlamentille ja neuvostolle annetussa tiedonannossa(1) ja jonka mukaan virasto voi tilapäisesti aloittaa toimintansa komission tiloissa. Neuvosto suhtautuu myönteisesti myös komission tiedonannossaan esittämään tietoon, jonka mukaan komissio on tehnyt kaikkensa saadakseen viraston toimintakykyiseksi kuusi kuukautta aikataulusta edellä.

(1) KOM(2002) 681 lopullinen.